
Text rozhodnutia
Súd: Krajský súd Bratislava Spisová značka: 3Cob/36/2014 Identifikačné číslo súdneho spisu: 1513236451 Dátum vydania rozhodnutia: 28. 02. 2014 Meno a priezvisko sudcu, VSÚ: JUDr. Elena Ondrišová ECLI: ECLI:SK:KSBA:2014:1513236451.1 Uznesenie Krajský súd v Bratislave v právnej veci navrhovateľa Atrium Relax, s.r.o., Masarykova 22, Prešov, IČO: 36 656 364, práv. zast. AK ZAHRADNIK & Spol., s.r.o., Pluhová 78, Bratislava proti odporcovi 1/ Atrium Center s.r.o., Einsteinova 9, Bratislava, IČO: 35 938 251, práv. zast. Majerník & Miháliková, s.r.o., Panenská 23, Bratislava a odporcovi 2/ RAVAK SLOVAKIA spol. s r.o., Eisteinova 11, Bratislava, IČO: 35 707 356 o návrhu na nariadenie predbežného opatrenia a o odvolaní odporcu 1/ proti uzneseniu Okresného súdu Bratislava V v Bratislave č.k. 29Cb/225/2013-113 zo dňa 21.10.2013, jednohlasne takto r o z h o d o l : Krajský súd v Bratislave pripúšťa späťvzatie návrhu, uznesenie Okresného súdu Bratislava V v Bratislave 29Cb/225/2013-113 zo dňa 21.10.2013 zrušuje a konanie zastavuje. Žiaden z účastníkov nemá právo na náhradu trov konania. o d ô v o d n e n i e : Napadnutým uznesením súd prvého stupňa na návrh navrhovateľa nariadil predbežné opatrenie a odporcovi 1/ uložil zdržať sa konania, ktorým by zamedzil, znemožnil alebo obmedzil spoločnosti Atrium Relax, s.r.o., Prešov možnosť užívať spoločnú vodovodnú a kanalizačnú prípojku vybudovanú od verejného vodovodu a kanalizácie, prevádzkovaných spoločnosťou Bratislavská vodárenská spoločnosť, a. s., Bratislava a zároveň mu uložil povinnosť umožniť odber pitnej vody a odvod odpadných vôd. Súčasne súd uložil navrhovateľovi povinnosť v lehote 30 dní od právoplatnosti uznesenia podať návrh vo veci danej. Proti uzneseniu podal v zákonom stanovenej lehote odvolanie odporca a navrhol ho zmeniť tak, že súd návrh na nariadenie predbežného opatrenia zamietne. Podaním doručeným súdu prvého stupňa 22.1.2014 vzal navrhovateľ svoj návrh na nariadenie predbežného opatrenia v celom rozsahu späť z dôvodu mimosúdnej dohody s odporcom. Podľa § 208 O.s.p., ak je návrh na začatie konania vzatý späť, keď už rozhodol súd prvého stupňa, ale jeho rozhodnutie nie je dosiaľ právoplatné, odvolací súd rozhodne o pripustení späťvzatia. Súd späťvzatie nepripustí, ak druhý účastník s tým nesúhlasí. Ak späťvzatie pripustí, odvolací súd zruší rozhodnutie súdu prvého stupňa a konanie zastaví. Podaním zo dňa 30.1.2014, doručeným odvolaciemu súdu dňa 3.2.2014 odporca vyjadril svoj súhlas so späťvzatím navrhovateľa a prehlásil, že si náhradu trov neuplatňuje. Na základe citovaného ustanovenia a splnenia zákonných podmienok odvolací súd rozhodol tak, ako je uvedené vo výroku tohto uznesenia. O trovách prvostupňového i odvolacieho konania bolo rozhodnuté podľa § 224 ods. 1 O.s.p. v spojení s § 146 ods. 1 písm. c/ O.s.p.. O vrátení súdneho poplatku za návrh rozhodne súd prvého stupňa. Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1513236451.1 (dáta aktuálne k 10. 11. 2026). Záväzné je znenie zverejnené súdom.




